Da en togkontrollør bad om at se en ung mands billet, som han ikke havde, blev denne bedt om at forlade toget. Det fik manden til at spytte på kontrolløren og senere kaste sten efter toget. Det blev indledningen til, hvad der senere udviklede sig til grov vold.

Det er Syd- og Sønderjyllands Politi, der nu efterlyser voldsmanden, som tilbage til 27. august ifølge politiet overfaldt kontrolløren i toget, mens det holdt i Oksbøl ved Varde.

Slog og sparkede

Manden fulgtes med en kvinde, da han steg på toget i Billum med kurs mod Nørre Nebel. Det var her, han måtte forlade toget uden billet.

Da toget vendte retur mod Varde, steg manden og kvinden på toget i Oksbøl. Kolntrolløren bad igen parret om at forlade toget. Manden til at skubbe til kontrolløren. Der opstod tumult, og manden slog flere gange kontrolløren med knytnæve i ansigtet, mener Syd- og Sønderjyllands Politi.

Da kontrolløren faldt på perronen, blev han også sparket.

Voldsmanden beskrives som mørkhåret dansker på 20-25 år, 190 centimeter høj og slank. Han var iført brune camouflagebukser og mørk trøje.